Създай, отгледай, предай – СИДП
Уважаеми приятели на Българската гора,
Извънредното положение отмени Седмицата на гората 2020!
Отмяната на Седмицата в историята на нашето горско стопанство е трето – Седмицата на гората не се провежда през последните две години от Втората световна война.
И тази година Седмицата на гората по традиция беше подготвена за първата цяла седмица на април 6-12. Мотото „Създай, отгледай, предай“ позволи програмата да отрази освен провеждането на Празника на залесяването за 95-ти път, то и откриването да бъде в Кърджали – един от районите – нагледен пример за постиженията на лесовъдската колегия и на обществеността със залесяването и овладяването на ерозията и пороите.
Привличането на вниманието на обществото към състоянието, опазването и проблемите на горите в страната и тяхното многостранно значение за живота на хората не трябва да е концентрирано само през Седмицата на гората. Колегите лесовъди очакват обществото да проявява повече интерес към постиженията и проблемите на нашата професия, защото за да се предоставят екосистемните функции и услуги обществото следва да се обръща все повече внимание на изискванията на сложните процеси, променящи се в резултат на въздействието върху гората, в резултат на промените в климата. Да, ние се стремим да работим активно с всички слоеве на обществото – децата, подрастващите, учениците, но трудно тази наша високоблагородна професия получава признание за делата си от най-високите нива на държавното управление.
Празничната атмосфера на Седмицата на гората има за основна цел да подчертае успехите, да вдъхне у всеки български граждани повече обич към нашето зелено богатство, както и да се напомни за голямото значение на горите, за да се пробуди у всеки разбирането, че горите отдавна не са безценен дар на природата и трябват много грижи за да се пази, да се ползва разумно и да се предаде на поколенията.
Възникнала като Празник на залесяването, а от 1934 г. вече като Седмица на гората винаги е заостряла вниманието на обществеността върху необходимостта и ползата от залесяването. И това трябва да се помни и предава на поколенията. По традиция честванията винаги са били свързани със залесяването – в предишните десетилетия изключително масови и с голямо участие на учениците, на цялото население.
Седмицата на гората е необходима за да се обърне внимание на състоянието на нашите гори, за да се цени стойността им и тяхното значение. От нас зависи да завладяваме вниманието на хората и да предизвикваме нужния интерес към това, което се върши в гората, за да може по-добре да се опази, съхрани и правилно да се използва този природен дар – вечен извор на веществени и духовни блага.
Тази година отчетът за свършеното за развитието на горското стопанство ще бъде публикуван на страниците на вестника и ще достигне до всички наши колеги и съмишленици. Освен успехите, постигнати през годината, трябва да се обърне внимание на проблемите, които не сме решили, както и предстоящите приоритети, които да станат достояние на колегията и на обществото. Ще бъдат излъчени носителите на най-високия професионален приз „Лесовъд на годината“, с неговите подгласници, носители на призовете За цялостен лесовъдски принос и за Принос към отразяване на дейността на колегията. Ще отчетем доброто сътрудничество с другите ведомства и институции и т.н.
Надяваме се с повече вяра и усилия да работим за преуспяване на нашето горско дело, да погледнем в бъдещето и по този начин духът, смисълът на Седмицата на гората ще остане във всеки от нас и тази година.
Проф. Иван Палигоров, председател на Съюза на лесовъдите в България